  ИА «Удмуртия» Иворъёсъя «Удмуртия» агентство но Удмуртиысь Йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэз «Аръёс но иворъёс» нимысьтыз ӵектос улсын вашкала газетъёсын тодмато. Таяз радэ 1931-тӥ арын потэм «Удмурт коммуналэсь» куд-ог номеръёссэ учкомы. Тодэ вайытом, 1918-тӥ арын 31-тӥ (18-тӥ) коньывуонэ Алабгоын (Елабугаын) удмурт кылын «Гудыри» газет потыны кутскиз. 1930-тӥ арын газетлэсь нимзэ «Удмурт коммуналы» воштӥзы. 1931-тӥ арын инвожое потэм номеръёсын бадӟым саклык висъяське ю-нянь будэтон ужпумъёслы.  Фото: Национальная библиотека Удмуртии  16-тӥ инвожое потэм номерын (№ 131) ю-нянезоктон-калтон «бадӟым данлыко политической кампаниен» нимамын, со вакытэз «лэчыт огазеяськем кужымен пумитаны» ӝуткало. Пӧртэм интыосысь авторъёс гожто, колхозъёсын ю-нянез ултонлы дасяськон уж ляб мынэ шуыса — «классовой тушмон’ёс <…> контрреволюционной ужзэс нуо». Но Грак ёросысь «Люгыт бемыж» колхоз соослы уг сётӥськы.  Фото: Национальная библиотека Удмуртии  Кылем даурысь 30-тӥ аръёс кутсконын газетэ гожъясьёс сюресъёсты лэсьтон ляб мынэ шуыса сюлмаськемзэс верало. «Сюрес лэсьтон месячник куашкан дыре вуэ» йыръян улын ивортонын гожтэмын: «Иж, Бодья, Грах ёросысь организациёс сюрес лэсьтон ужез ужен ик уг лыд‘яло. Иж ёросын куинь-а, ньыль-а инженер‘ёс, со мында ик, десятник‘ёс озьы ке но, та дырозь ужан кутскем гинэ ӧвӧл, планзы но ӧвӧл на. Сюрес лэсьтон месячниклэсь ортчемзэ татын калык уг но тодыло на». «Бадӟым ужез дун‘ясьтэм’ёс шуккемын луыны кулэ» шуыса гожто.  Фото: Национальная библиотека Удмуртии  1931-тӥ ар понна газетъёсын ӵем пумисько удмурт кыл понна нюръяськон статьяос. 1932-тӥ арын соос ӧжытгес луо ни.  Фото: Национальная библиотека Удмуртии  Озьы ик «классовой тушмонъёс югдытон ужез сантэмало» шуыса ивортонъёс пумисько. 1931-тӥ арын 16-тӥ инвожое потэм заметкаын гожтэмын: «Педтехникумын (Якшур- Бӧдьяысь — ред) дышетӥсь Иванова А. С. помещик кадь бадӟым хозяйствоен улэ. Собере дышетӥсьёслы вуэм вузэз аслыз гинэ карны выре. Туэ толлы кык пальто басьтӥз. Нош куд кыдёкын улӥсь дышетӥсьёс дӥсьсы ӧвӧлэн, конференциёсы ӧз ветлылэ (Григориева — Деревозь школа). <…> Тӥни сыӵе урод уж‘ёс дышетӥсьёс полы урод мылкыд пӧрмыто <…>». 11-тӥ инвожое 1931-тӥ арын потэм номерын «пошталэн» ляб ужамез сярысь кӧня ке ивортонъёс гожтэмын, соин сэрен газет лыдӟисьёс кие уг вуы.  Фото: Национальная библиотека Удмуртии  Вераны кулэ, ваньмаз сямен номеръёсын «Удмурт коммуналэн» гожтэтъёсыз печатласько. Редакция авторъёслы визь-кенеш, ӵектонъёс сётэ.  Фото: Национальная библиотека Удмуртии  «Удмурт коммуна» лыдӟисьёссэ мукет улосъёсысь но кунъёсысь иворъёсын но тодматэ. «Капитализмо кун’ёсын» йыръян улсын таӵе ивор вань: «Скоттсборо, 8 негр дауре арестовать карыса, виыны пуктэмын Татчыозь соёс тюрмайын пукӥзы. Ужасьёс та 8 муртэ, мукет тюрьмае нуыны косӥзы. Ужасьёслэн косэмзылэсь кышкаса, губернатор негр‘ёсыз Бирмингам тюрмае ачиз нуын косӥз». (16 инвожо 1931 ар) «Муско, 5 Ленин дирижабль пуктыны 11,5 миллён манет бичамын ини. Трос предприятиёсын дирижабль лэсьтыны коньдон бичан уж кутскемын. Кӧняке нунал куспын предприятиёс 105 сюрс манет коньдон сётӥзы». (11 инвожо 1931 ар) «Удмурт коммуна» ялонъёс но сётэ. Кылсярысь, отысь тодыны луэ 11-тӥ но 12-тӥ инвожое 1931-тӥ арын Ижысь циркын «Виль программа Семёнов артистъёс шудозы. 4 триполи клоунъёс Борель но Энрико, мукет номеръёс но. Программалэсь вылтӥ — француз амал’ёсын нюр’яськон’ёс нуналлы быдэ мыно. Кутсконэз 8 ч. 30 м. Пырон дун 40 коньыисен 2 манетозь». «Металлист» кинотеатрын «16, 17, 18 но 19 июне «Долина слез» чеберлыко суред. 6 часын ӝытазе кутске. Нуназе сеансъёс 1 часысен». «Аръёс но иворъёс» ӵектос сярысь рос-прочгес лыдӟыны луоз татысь Газетлэн сканер пыр поттэм копиосыныз тодматскыны луэ . Тегъёс: Удмуртия история удмурткыл Аръёсноиворъёс  